**Musafir prin suflet**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ești doar al meu, chiar dacă uneori

Parcă nu ești cu mine, ci-ntre sori,

Pândind, timid, să mai răsară-o stea

Pe cer sau poate-n ochii de mărgea

Pe care mi-i săruți, din când în când,

Din colțul gurii tandru surâzând...

Un musafir prin sufletu-mi febril

(Ce se-nfioară sau devine-ostil),

Găsind, în trupul meu nevinovat,

Loc de refugiu, luminos palat,

Ocean de liniște neprihănit,

În care să te scalzi, cum ți-ai dorit...

Ești tot ce am mai bun, deși nu știi

Că în Infernul oamenilor vii

Sunt o păpușă-n ale tale mâini

Și hrana ta, ca zilnicele pâini,

Iar fără mine n-ai mai fi întreg…

De-adâncul tău n-am cum să mă dezleg,

Nu aș putea să zbor cu aripi moi

Și m-ar ucide hăul dintre noi,

Aș fi o ploaie risipită-n vânt

Sau m-aș izbi cu stropii de pământ...

Tot încercând să te ating cumva,

Te-aș cotropi, nu m-aș mai depărta…